Մաքսիմ Ռեշետնիկով

Մաքսիմ Գենադիևիչ Ռեշետնիկով (, ), ռուս պետական գործիչ։ Ռուսաստանի Դաշնության տնտեսական զարգացման նախարար 2020 թվականի հունվարի 21-ից։

Պերմի երկրամասի նահանգապետը 2017 թվականի սեպտեմբերի 18-ից մինչև 2020 թվականի հունվարի 21-ը։ Միասնական Ռուսաստան քաղաքական կուսակցության բարձրագույն խորհրդի անդամ։

Կենսագրություն 
Ծնվել է 1979 թվականի հուլիսի 11-ին Պերմում։

Կրթություն 
Ավարտել է № 17 դպրոց-վարժարանը, որտեղ արդեն ներկայանում էր որպես «ապագա վարչապետ»։ Դպրոցից հետո ընդունվել է Պերմի պետական համալսարան՝ Տնտեսագիտական կիբեռնետիկայի ամբիոն։ 2000 թվականին ավարտել է hամալսարանը «տնտեսագետ-մաթեմատիկոս» մասնագիտությամբ, իսկ երկու տարի անց՝ 2002 թվականին՝ լեզվաբան-թարգմանիչ մասնագիտությամբ։ 2003 թվականին Լ. Ս. Պորտնիի ղեկավարությամբ պաշտպանել է ատենախոսություն «Տարածաշրջանի տնտեսության կառավարումը ֆինանսական հոսքերի հիման վրա. սկզբունքներ և մոդելներ (Պերմի մարզի օրինակով)»։

Աշխատանքային գործունեություն 
1998-2002 թվականներին աշխատել է «Կանխատեսումներ» ՓԲԸ-ում որպես գլխավոր մասնագետ, նախագծերի ղեկավար։

2000-2005 թվականներին՝ Բյուջետային եկամուտների և ծախսերի պլանավորման բաժնի պետ, տարածաշրջանային ֆինանսների և ներդրումների բաժնի պետ, Պերմի մարզի վարչակազմի էկոնոմիկայի գլխավոր վարչության պետի տեղակալ։

2005-2007 թվականներին՝ Պերմի մարզի պլանավորման դեպարտամենտի նախագահի առաջին տեղակալ, Պերմի երկրամասի նահանգապետի վարչակազմի ղեկավարի առաջին տեղակալ։

2007-2009 թվականներին՝ Միջբյուջետային հարաբերությունների դեպարտամենտի տնօրենի տեղակալ, Ռուսաստանի տարածաշրջանային զարգացման նախարարության ՌԴ սուբյեկտների պետական իշխանության մարմինների գործունեության մոնիթորինգի և գնահատման դեպարտամենտի տնօրեն։

2009 թվականի ապրիլի 14-հոկտեմբերի 12՝ Պերմի երկրամասի նահանգապետի աշխատակազմի ղեկավար։ Նույն թվականին ընդգրկվել է Ռուսաստանի նախագահ Դմիտրի Մեդվեդևի կադրային ռեզերվի առաջին հարյուրյակում։

2009-2010 թվականներին՝ ՌԴ կառավարության աշխատակազմի պետական կառավարման, տարածաշրջանային զարգացման և տեղական ինքնակառավարման դեպարտամենտի տնօրեն, որը ղեկավարում էր Սերգեյ Սոբյանինը։

2010-2011 թվականներին Սոբյանինի՝ Մոսկվայի քաղաքապետ նշանակվելուց հետո անցնում է աշխատանքի մայրաքաղաքի կառավարության կազմում։ Մոսկվայի քաղաքապետի աշխատակազմի և կառավարության ղեկավարի առաջին տեղակալ։

2012-2017 թվականներին՝ Մոսկվայի կառավարության նախարար, Մոսկվայի տնտեսական քաղաքականության և զարգացման դեպարտամենտի ղեկավար։

Պերմի երկրամասի նահանգապետ 

2017 թվականի փետրվարի 6-ին Ռուսաստանի նախագահ Վլադիմիր Պուտինի հրամանագրով ժամանակավորապես (մինչև ընտրությունները) նշանակվել է Պերմի երկրամասի նահանգապետի պաշտոնակատար։

2017 թվականի հունիսի 14-ին դարձել է Միասնական Ռուսաստան կուսակցության նահանգապետի ընտրությունների պաշտոնական թեկնածուն։ Սեպտեմբերի 10-ին հաղթել է ընտրություններում՝ հավաքելով ձայների 82,06 %-ը։ 2017 թվականի սեպտեմբերի 18-ին ստանձնել է Պերմի երկրամասի նահանգապետի պաշտոնը։

2017 թվականի դեկտեմբերին անդամակցել է Միասնական Ռուսաստան կուսակցությանը։ 2018 թվականի դեկտեմբերի 8-ին Միասնական Ռուսաստան քաղաքական կուսակցության 18-րդ համագումարի պատվիրակների ընդունած որոշման հիման վրա մտցվել է կուսակցության բարձրագույն խորհրդի կազմում։

2018 թվականի հուլիսի 18-ից մինչնչև 2019 թվականի հունվարի 28-ը՝ Ռուսաստանի Դաշնության Պետական խորհրդի նախագահության անդամ։

Միշուստինի Կառավարությունում 
2020 թվականի հունվարի 21-ին Ռուսաստանի նախագահի հրամանագրով նշանակվել է Ռուսաստանի Դաշնության տնտեսական զարգացման նախարարի պաշտոնում, նույն հրամանագրով ընդունվել է նրա հրաժարականը Պերմի երկրամասի նահանգապետի պաշտոնից՝ իր ցանկությամբ։

2020 թվականի ապրիլի 12-ին նշանակվել է Փոքր և միջին ձեռնարկատիրության զարգացման դաշնային կորպորացիա բաժնետիրական ընկերության (ՓՄՁ կորպորացիա) տնօրենների խորհրդի նախագահ)։

2020 թվականի մայիսի 12-ից՝ Ճապոնիայի հետ առևտրատնտեսական համագործակցության հարցերով Ռուսաստանի Դաշնության նախագահի հատուկ ներկայացուցիչ։

Մրցանակներ 
 Հայրենիքին մատուցած ծառայությունների համար 2-րդ աստիճանի մեդալ (2016)
 Ռուսաստանի Դաշնության կառավարության պատվոգիր
 Ռուսաստանի Դաշնության նախագահի շնորհակալություն։

Ընտանիք 
Կինը՝ Աննան, Պերմի պետական համալսարանի շրջանավարտ է։ Ունի երեք երեխա՝ երկու դուստր և որդի։

Համատեղում է սոցիալական ցանցերի հետաքրքրությունը աշխատանքային գործունեության հետ։ Պարբերաբար ուղիղ եթերներ է անցկացնում Պերմի երկրամասի բնակչությունից ստացվող հարցերի պատասխաններով Instagram-ում։ Քաղաքացիների հետ հաղորդակցության նման պրակտիկան հետաքրքրություն է առաջացրել ՌԴ կառավարության նախկին նախագահ Դմիտրի Մեդվեդևի մոտ։

Ծանոթագրություններ

Արտաքին հղումներ 

 Биография на сайте органов власти Пермского края. 
 Биография на сайте Правительства Москвы. 
 Официальный аккаунт Максима Решетникова в Instagram.

«Միասնական Ռուսաստան» կուսակցության անդամներ
Տնտեսագիտության թեկնածուներ
«Հայրենիքին մատուցած ծառայությունների համար» շքանշանի 2-րդ աստիճանի մեդալով պարգևատրվածներ
Ռուս տնտեսագետներ
Ռուս քաղաքական գործիչներ
Ռուս պետական գործիչներ